**LEGE**

**privind finanţarea activităţii Administraţiei Naţionale a Penitenciarelor şi a unităţilor subordonate**

Parlamentul României adoptă prezenta lege.

Art. 1

Finanţarea activităţii Administraţiei Naţionale a Penitenciarelor şi a unităţilor subordonate acesteia se face în conformitate cu dispoziţiile art. 62 alin. (1) lit. b) din Legea nr. 500/2002 privind finanţele publice, cu modificările şi completările ulterioare.

Art. 2

(1) Administraţia Naţională a Penitenciarelor, penitenciarele, penitenciarele pentru tineri, penitenciarele pentru femei, centrele educative, centrele de detenţie, Şcoala Naţională de Pregătire a Agenţilor de Penitenciare Târgu Ocna şi Baza de aprovizionare, gospodărire şi reparaţii, pot realiza, după caz, următoarele venituri proprii:

a) venituri din chirii şi arenzi;

b) venituri din activități de prestare servicii, precum servicii de transport către terți, cazare și masă în centrele de pregătire proprii, fotocopiere documente în baza cererilor personale ale deținuților, tratamente protetice;

c) venituri obținute din valorificări de bunuri scoase din funcțiune și deșeuri, refacturare utilități din spații închiriate, penalități și despăgubiri, subvenții pentru agricultură, garanții de participare, garanții de bună execuție, vânzarea caietelor de sarcini;

d) venituri din taxe de participare la concursuri, organizarea şi funcţionarea punctelor de desfacere ale popotelor şi bucătăriilor de unitate, cota aplicată meniurilor servite persoanelor din afara sistemului administraţiei penitenciare;

e) venituri din donații și sponsorizări;

f) venituri din transferuri voluntare;

g) alte venituri, conform legii.

(2) Penitenciarele, penitenciarele pentru tineri, penitenciarele pentru femei, centrele educative şi centrele de detenţie pot realiza venituri proprii din munca persoanelor private de libertate, conform prevederilor Legii nr. 254/2013 privind executarea pedepselor şi a măsurilor privative de libertate dispuse de organele judiciare în cursul procesului penal, cu modificările şi completările ulterioare, după cum urmează:

a) venituri din prestări servicii cu persoanele private de libertate în interiorul sau exteriorul locului de deţinere; venituri din prestări servicii cu persoanele private de libertate în interiorul locului de deţinere sunt cele precum serviciile de spălătorie, auto, preparare hrană pentru arestații preventiv aflați în arestul poliției, precum şi pentru persoanele private de libertate din alte unităţi ale sistemului administraţiei penitenciare;

b) venituri din valorificarea produselor obținute din activitatea proprie, precum produse vegetale, produse animaliere, preparate din carne/lapte, produse de panificație și patiserie, mic mobilier, articole tâmplărie, precum si produsele confecţionate de persoanele private de libertate în cadrul atelierelor ocupaţionale;

c) alte venituri, conform legii.

Art. 3

Centrul de pregătire, odihnă şi recuperare - Complex Sovata şi Centrul de pregătire, odihnă şi recuperare - Complex Flamingo Eforie Sud se finanțează în conformitate cu dispoziţiile art. 62 alin. (1) lit. b) din Legea nr. 500/2002 privind finanţele publice, cu modificările şi completările ulterioare, putând realiza, după caz, următoarele venituri:

a) venituri din prestări servicii de cazare şi masă;

b) venituri din chirii și dobânzi;

c) venituri din prestări de servicii și alte activități, precum servicii de agrement, fotocopiere documente, telefon, fax, internet;

d) venituri din valorificări bunuri scoase din funcțiune și deșeuri, refacturare utilități din spații închiriate, penalități și despăgubiri, garanții de participare, garanții de bună execuție, din vânzarea caietelor de sarcini;

e) venituri din donații și sponsorizări;

f) alte venituri, conform legii.

Art. 4

(1) Penitenciarele spital sunt finanţate din venituri proprii prin sistemul asigurărilor sociale de sănătate şi alte venituri proprii; acestea primesc în completare sume de la bugetul de stat, în condiţiile legii.

(2) Penitenciarele – spital pot realiza, după caz, următoarele venituri:

a) venituri din chirii şi arenzi;

b) venituri din dobânzi;

c) venituri din contractele de furnizare de servicii medicale, precum serviciile medicale spitaliceşti, de medicină primară, dentară şi de specialitate, servicii medicale clinice, paraclinice, încheiate cu casa de asigurări de sănătate;

d) venituri din contracte încheiate pentru implementarea programelor naţionale de sănătate curative cu casele de asigurări de sănătate, precum şi cu direcţiile de sănătate publică judeţene şi a municipiului Bucureşti sau, după caz, cu instituţii publice din subordinea Ministerului Sănătăţii pentru implementarea programelor naţionale de sănătate publică, în conformitate cu structura organizatorică a acestora;

e) venituri din alte activități, precum servicii de transport către terți, copiere documente în baza cererilor personale ale deținuților, tratamente protetice, taxe de participare la concurs, servicii medicale de laborator, analize medicale, cota aplicată meniurilor servite persoanelor din afara sistemului administraţiei penitenciare;

f) venituri din valorificări de bunuri scoase din funcțiune și deșeuri, refacturare utilități din spații închiriate, penalități și despăgubiri, subvenții pentru agricultura, garanții de participare, garanții de bună execuție, vânzarea caietelor de sarcini;

g) venituri din donații și sponsorizări;

h) alte venituri, conform legii.

Art. 5

Veniturile prevăzute la art. 2, 3 şi 4 sunt încasate, în condiţiile legii, de către Administraţia Naţională a Penitenciarelor sau de unităţile aflate în subordinea acesteia, după caz, în scopul finanţării parţiale sau totale a cheltuielilor curente şi de capital.

Art.6

Prin derogare de la prevederile art. 66 alin. (1) din Legea nr. 500/2002 privind finanţele publice, cu modificările şi completările ulterioare, sumele încasate şi neutilizate din venituri proprii până la închiderea exerciţiului bugetar se reportează în anul următor.

Art.7

Veniturile obţinute de unităţile subordonate Administrației Naționale a Penitenciarelor din folosirea la muncă a persoanelor private de libertate sunt venituri neimpozabile din punct de vedere al impozitului pe profit și al taxei pe valoarea adăugată.

Art. 8

La data intrării în vigoare a prezentei legi se abrogă Legea nr. 48/2012 privind finanţarea activităţii Administraţiei Naţionale a Penitenciarelor şi a unităţilor subordonate, publicată în Monitorul Oficial nr. 185 din 22 martie 2012, Partea I.